
מישיבת ועדת העבודה, הרווחה והבריאות
יום רביעי, א' בשבט התשע"ח (17 בינואר 2018), שעה 9:30
<סדר היום:>
<הצגת מתווה העלאת קצבאות הנכים>
נכחו:

<חברי הוועדה:> 
אלי אלאלוף – היו"ר

אילן גילאון 
עבד אל חכים חאג' יחיא
מיכל בירן
מרדכי יוגב 
נורית קורן 
חברי הכנסת:
קארין אלהרר

יעקב אשר

מיקי רוזנטל
<מוזמנים:> 
שר העבודה, הרווחה והשירותים החברתיים חיים כץ

	מאיר שפיגלר
	–
	מנכ"ל המוסד לביטוח לאומי

	שלמה מור
	–
	עורך דין, משרד ראשי, המוסד לביטוח לאומי

	אלון מסר
	–
	סגן הממונה על התקציבים, משרד האוצר

	יעל אגמון
	–
	רכזת ביטוח לאומי ורווחה באגף התקציבים, משרד האוצר

	אבי ניסנקורן
	–
	יו"ר ההסתדרות החדשה

	נעמה הלר
	–
	עורכת דין, אגף קידום זכויות, אלו"ט

	נעמי מורביה
	–
	יו"ר מטה מאבק הנכים

	ניסים מורביה
	–
	מנכ"ל מטה מאבק הנכים

	חנן טל
	–
	יועץ ליושב ראש עמותת ח"ץ - ארגון ישראלי לבריאות הכבד

	משה רוטמן
	–
	מנכ"ל עמותת בית חם לילד sma

	נתי ביאליסטוק כהן
	–
	מנהל כללי, המרכז לעיוור בישראל

	מידד גיסין
	–
	נשיא ארגון בעלי סטומה

	אלכס פרידמן
	–
	מייסד יו"ר עמותת נכה לא חצי בן אדם

	שמחה בניטה
	–
	יו"ר מזור - נכים לטובת נכים

	דן קדרון
	–
	תנו יד לחירש, נכים למען נכים עוזר של משה בר

	אייל רבין
	–
	חבר הנהלה, ארגון לקידום זכויות הנכים

	גיל גולדרייך
	–
	עורך דין, אחוה איגוד רב-תחומי

	ירון לוי
	–
	יו"ר עמותת "הכתובת שלנו"

	חני דפנה
	–
	ארגון הילה, מועדון יחדיו יד ביד

	אוהד שמואלי
	–
	עורך דין, חבר הנהלה, עמותת אסף

	ששון עוזר
	–
	חבר הנהלה, ארגון איל"ה

	דותן יהודה
	–
	ארגון נכי הפוליו

	יוסף לוי
	–
	נהג מנכ"ל המרכז לעיוור

	אבנר עורקבי
	​–
	יו"ר ארגון אהב"ה


<ייעוץ משפטי: >
נעה בן שבת
<מנהלת הוועדה:>
ענת כהן שמואל
<רישום פרלמנטרי:>
ר.כ., חבר תרגומים
<הצגת מתווה העלאת קצבאות הנכים>
<היו"ר אלי אלאלוף:>
בוקר טוב חברים. אנחנו היום 17 בינואר 2018, א' בשבט תשע"ח. השעה 09:40. אנחנו בהצעת המתווה להעלאת קצבאות הנכים. אני שמח שאנחנו דנים על זה בהשתתפות שר העבודה, הרווחה והשירותים החברתיים חיים כץ, שמה זה פעיל, מה זה מעורב, מה זה חי את הנושא, לא תמיד בהערכה שמגיעה לו. אני מצטער מראש על מי שמצא לנכון לפגוע גם בפרטיות שלו. 
חברים, אנחנו אנשי ציבור, אבל תאמינו לי שגם הפרטיות היא זכות בסיסית של כל אחד מאיתנו. אני יודע מה קרה ליד הבית שלו ואני מצטער על כך, חיים. אני אפילו מתנצל בפני אשתך שסבלה, ואני לצערי שותף איתך.אתמול בערב בשתיים עשרה בלילה מצאנו לנכון גם קבוצה אחרת לעשות את זה מול הבית שלי, כשאשתי לבד בבית, כי אני הייתי פה בירושלים ואני יכול לנחש את החוויות הלא נעימות שנשותינו עוברות ברגעים כאלה. 
אז אנחנו נחלק את הישיבה לשני חלקים. עד השעה 10 אנחנו נאפשר לשר ואם מנכ"ל האוצר יגיע, הוא גם כן יבטא את העמדות, כל אחד והעמדות שלו; ומהשעה 10 אנחנו מבקשים למזג את ההצעות הפרטיות שעלו עד עכשיו ומזה אנחנו ננסה בתוך המיזוג הזה, בתוך הכלי הזה, אנחנו נוכל להכניס את התזכיר הממשלתי, שיאפשר לנו ללכת אם אפשר עד לקריאה ראשונה עוד היום, כדי שנוכל להעלות ביום שישי בכנסת לקריאה שנייה ושלישית, כדי להכניס את התהליך הזה, שהוא כבר מספיק מייגע וארוך, כדי לתקן עיוות שהנכים סובלים ממנו שנים רבות. 
זה רגע מוכתב, אבל אני מעז להגיד שאם נסיים אותו נכון, זה יהיה רגע היסטורי שישנה בצורה מהותית את קצבאות הנכים להרבה זמן וזה יקבע גם מתווה שיאפשר התמדה מתמדת ולא הזנחה, כפי שהיה עד עכשיו בנושא הזה.
אני רוצה להודות גם כן לחבר שלנו, יושב ראש ההסתדרות, אבי ניסנקורן, על כל המאמצים שהוא עשה לכל אורך הזמן ובאמת זה אקט וולונטרי. סטטוטורית הוא לא מחויב, אבל הוא בחר וזו דרכו היפה לפעילות החברתית שהוא קבע שההסתדרות תהיה מעורבת בה ואני באמת מודה גם לך, אבי. וכמובן לכל חברי, חברי הכנסת, שנמצאים פה, שהנושא לא יורד מהם וזו הזדמנות גם להודות למנכ"ל הביטוח הלאומי, שאני חושב שזו הישיבה הראשונה שלך, הפורמאלית. השנייה? כן. אז אנחנו שמחים שאתה איתנו, אדון שפגילר ואנחנו נתחיל. 
ברשותך אדוני השר.
<קריאה:>
יש פה נציגי אוצר?
<היו"ר אלי אלאלוף:>
כן. 
<קריאה:>
את היחידה?
<היו"ר אלי אלאלוף:>
הם בוועדה אחרת, הם בדרך לפה.
<שר העבודה, הרווחה והשירותים החברתיים חיים כץ:>
בוקר טוב. המטרה היום בישיבה הזאת להעביר בקריאה ראשונה במליאה את הצעת החוק שעגנת את ההסכמות של מתווה ארבע הפעימות, בעלות כוללת של 4,2 מיליארד שקלים ושינוי הצמדת הקצבאות מההצמדה למדד להצמדה לשכר הממוצע במשק. 
<אילן גילאון (מרצ):>
 - - ארבע?
<שר העבודה, הרווחה והשירותים החברתיים חיים כץ:>
בוא, אני רוצה להגיד משהו, שנייה. אילן, אני רוצה להגיד משהו. יכול להיות שבסוף המשפט שלי תהיה התשובה. אז הם תחכו לסוף המשפט ולא תקבלו את התשובה, אז תשאלו ואני אענה. אני רוצה להגיד שחברי כנסת התחילו, וכולי תקווה שהצעד הזה הוא המסע הראשון להביא את מה שאנחנו באמת רוצים פה – קצבת נכות זהה לשכר מינימום. זאת המטרה שלנו. זאת הדרך. אי אפשר לעשות אותה בצעד אחד, צריך ללכת במתווה מסודר והלוואי שאנחנו נצליח.
היו מספר חברי כנסת, כי מה שאנחנו עושים פה היום זה משהו לא נורמאלי. כי באה ממשלת ישראל והולכת לשים מעל 4 מיליארד ואין לה הצעת חוק שלה. יש פה מחלוקת, שם מחלוקת, ומתלבשת על הצעות חוק של 5 או 6 חברי כנסת, הצעת חוק של אילן גילאון שהציעה שכר מינימום ומיקי רוזנטל שיושב פה ונאווה בוקר יואב קיש וקארין אלהרר ושכחתי מישהו? 
<קריאה:>
דב חנין.
<שר העבודה, הרווחה והשירותים החברתיים חיים כץ:>
ודב חנין.
<עבד אל חכים חאג' יחיא (הרשימה המשותפת):>
ושאר חברי הכנסת שותפים לכל ההצעות.
<שר העבודה, הרווחה והשירותים החברתיים חיים כץ:>
וכל שאר חברי הכנסת. 
<קריאה:>
של דב חנין לא עברה קריאה טרומית.
<שר העבודה, הרווחה והשירותים החברתיים חיים כץ:>
אז של דב חנין לא עברה טרומית. אז לא חשוב. של כל אלה שניסו ורצו לעזור. הבסיס היה מתווה שלצערי גורמי מקצוע לא הוזמנו לשם. לא היו שותפים. באו, קיבלו החלטות בלי גורמים מקצועיים, בלי לדעת מספרים, בלי לדעת נתונים, אבל בסדר. 
כשלקחנו את המתווה הזה ורצינו להתיישר עם המתווה, ראינו שאין שם את האזרחים הוותיקים. ישבתי עם המוסד לביטוח לאומי ואמרתי אני רוצה לאגן את המתווה בחקיקה, שתכסה גם את האזרחים הוותיקים, כי היה בג"ץ בשנת 2002 וזה חייב לחול על האזרחים הוותיקים. היה דיון וכנראה שהיועצת המשפטית גם פה וגם היועצים המשפטיים במשרד ראש הממשלה, אמרו שאי אפשר להעביר את החקיקה הזאת בלי עדכון האזרחים הוותיקים, אבל אמרו לא חייבים לתת עדכון מלא, אפשר ללכת ולתת עדכון חלקי.
עדכון חלקי שנכנס לעלויות, בא האוצר ואמר כן, אבל זה לא מתיישר עם ה-1 – כמה היה בסיבוב הראשון?
<היו"ר אלי אלאלוף:>
1.2.
<קריאה:>
1.5.
<שר העבודה, הרווחה והשירותים החברתיים חיים כץ:>
1.35. 
<קריאה:>
1.45.
<אילן גילאון (מרצ):>
על מה אתה מדבר?
<שר העבודה, הרווחה והשירותים החברתיים חיים כץ:>
על מסיבת העיתונאים הראשונה שעשיתם בהסתדרות - - -
<קריאה:>
1.2.
<קריאה:>
1.35.
<אילן גילאון (מרצ):>
לא, ההבדל היה בין זה שקבענו את הקצבה - - -
<היו"ר אלי אלאלוף:>
זה לא חשוב. חבל לבזבז את הזמן הזה.
<אילן גילאון (מרצ):>
והיה צריך למצוא את התקציב ולא הפוך.
<היו"ר אלי אלאלוף:>
אילן, בוא תעזוב את זה. 
<אילן גילאון (מרצ):>
זה ההבדל. 
<שר העבודה, הרווחה והשירותים החברתיים חיים כץ:>
לא חשוב.
<היו"ר אלי אלאלוף:>
זה לא חשוב.
<אילן גילאון (מרצ):>
 - - - ושכחנו להכניס כסף לתוך החבילה.
<שר העבודה, הרווחה והשירותים החברתיים חיים כץ:>
מאון לאון נערכו משאים ומתנים עם שר האוצר ועם ראש הממשלה ונערכו דיונים וגם שר האוצר וגם ראש הממשלה הסכימו להעלות את המתווה ולתת יותר או לקצר מועדים וללכת לכאורה סלש פעימה שנייה ביולי 2018, לאחד שני מקצים, ללכת על מתווה של 2,141,000,000, כשהורידו שם את הדיס ריגארד מ-4,000 שהיה בהסכמה ל-3,500.
יעל, להפתעתי אני רואה שבמתווה הממשלתי שיניתם את זה עוד פעם. לקחתם 50,000 שקלים. אני לא מבין למה, אבל בסדר. 50,000 – מ-3,400 במתווה הממשלתי ירדתם ל-3,350 שקלים והשני ל-3,500. ירדתם ל-3,450, אבל אתם רגילים. אתם רגילים לסכם ככה ולעשות אחר כך אחרת, הכל בסדר. באמת הכל בסדר, כי עבר הרבה זמן. כבר שלושה שבועות עברו מהרגע שישבנו וסיכמנו עד שכתבתם, אז שכחתם.
ישבנו אחרי ששר האוצר הסכים להעלות את הכסף וראש הממשלה הסכים לתת כסף. התכנסנו – משרד האוצר, מנכ"ל הביטוח הלאומי, אנוכי, בביתו של שי באב"ד, ישבנו והגענו להסכמות. ישבנו והגענו להסכמות ולהפוך הסכמה להסכם כנראה שזאת תורה. ומישהו משום מה אמר לנכים שהכסף הועבר אלי. לא יודע איזה כסף. 

<אילן גילאון (מרצ):>
ה-4.2.

<שר העבודה, הרווחה והשירותים החברתיים חיים כץ:>
הועבר אלי? אמרו. 

<אילן גילאון (מרצ):>
כחלון אמר את זה און-קאמרה. 

<שר העבודה, הרווחה והשירותים החברתיים חיים כץ:>
אז תקשיב - - -

<היו"ר אלי אלאלוף:>
יש לי הצעה לידידי אילן. 

<אילן גילאון (מרצ):>
כן.

<היו"ר אלי אלאלוף:>
אם אתה רוצה לחמם את האוויר, תתחיל.

<אילן גילאון (מרצ):>
לא, אני לא רוצה לחמם את האווירה.

<היו"ר אלי אלאלוף:>
לא, אז תירגע. 

<אילן גילאון (מרצ):>
אני רוצה לדון - - -

<היו"ר אלי אלאלוף:>
אז תירגע בבקשה. יש מספיק פרשנויות בדברים שלהם. 

<אילן גילאון (מרצ):>
תודה רבה, אני לא פרשן אדוני.

<אילן גילאון (מרצ):>
לא, אתה לא פרשן.

<אילן גילאון (מרצ):>
אני לא פרשן.

<היו"ר אלי אלאלוף:>
אתה לא פרשן. 

<אילן גילאון (מרצ):>
שנה וחודש ההצעה הזאת נמצאת על שולחן הוועדה שלך וזה לא מתקדם, אז אל תגיד לי פרשנות. לא באתי לתת פרשנות, אדוני.

<היו"ר אלי אלאלוף:>
כל זה בזכותך. כל זה בזכותך הגדול.

<אילן גילאון (מרצ):>
בזכות זה שיש לנו עסק רמאים, גנבים וליסטים. זה מה שאני מוכן להגיד לכם.

<היו"ר אלי אלאלוף:>
אני מזהיר אותך, אם תמשיך בסגנון הזה אני אוציא אותך.

<אילן גילאון (מרצ):>
תוציא אותי החוצה, למה לא?

<היו"ר אלי אלאלוף:>
אני אוציא אותך, כן.

<שר העבודה, הרווחה והשירותים החברתיים חיים כץ:>
למי אתה מתכוון?

<אילן גילאון (מרצ):>
למי אני מתכוון? לממשלת ישראל ולכל מי שעוסק בה. או שאתם אפסים שהאוצר לא - - -

<שר העבודה, הרווחה והשירותים החברתיים חיים כץ:>
גם אלי?

<אילן גילאון (מרצ):>
לא אליך. 

<היו"ר אלי אלאלוף:>
לא, אתה חלק מהממשלה, אדוני השר. אם לא ידוע לך, אתה חלק מהממשלה.

<שר העבודה, הרווחה והשירותים החברתיים חיים כץ:>
אני חלק מהממשלה, זה נכון. 

<היו"ר אלי אלאלוף:>
כן.

<אילן גילאון (מרצ):>
אתה הגעת מאוחד מדי לתוך העסקה הזאת, כי הייתה מלחמת אגו שלא היית בתוכה.

<היו"ר אלי אלאלוף:>
אז למה שיתפת פעולה עם החלק הראשון?

<אילן גילאון (מרצ):>
איך אני יודע, כי לא הבאת פרופסור.

<היו"ר אלי אלאלוף:>
למה שיתפת פעולה עם - - -

<אילן גילאון (מרצ):>
אם היה לך פרופסור, אז הייתי מבין שגם אתה היית ב - - -

<היו"ר אלי אלאלוף:>
אז למה שיתפת פעולה עם החלק הראשון?

<אילן גילאון (מרצ):>
לא שיתפתי פעולה עם כלום. ניסיתי ל - - -

<היו"ר אלי אלאלוף:>
טוב, בוא, אילן. 

<שר העבודה, הרווחה והשירותים החברתיים חיים כץ:>
טוב, אילן, עכשיו אנחנו ברגע שאנחנו אמורים לעשות מהלך. תהיה רגוע.

<אילן גילאון (מרצ):>
אני יודע מה אתה מביא, חיים. בוא, אל תעשה צחוק, די. אני יודע מה הבאת.

<שר העבודה, הרווחה והשירותים החברתיים חיים כץ:>
מה הבאתי?

<אילן גילאון (מרצ):>
הבאתי חצי עבודה. הבאתי בלי הצמדה, חצי עבודה, עם דיס ריגרד של 3,600. אני קורא גם. אני יודע לקרוא. 

<שר העבודה, הרווחה והשירותים החברתיים חיים כץ:>
לא, פחות.

<אילן גילאון (מרצ):>
פחות מזה. יפה, נהדר.

<שר העבודה, הרווחה והשירותים החברתיים חיים כץ:>
3,500. 

<אילן גילאון (מרצ):>
אה, אוקיי. אז התפרעתי. הפרזתי בעוד 100 שקלים. 

<שר העבודה, הרווחה והשירותים החברתיים חיים כץ:>
אבל עם הצמדה. 

<אילן גילאון (מרצ):>
טוב.

<שר העבודה, הרווחה והשירותים החברתיים חיים כץ:>
ואם לא תהיה הצמדה, אז גם אני לא אהיה פה.

<אילן גילאון (מרצ):>
לא, תעזוב. אני לא רוצה. אני לא פרשן, אני אשב בשקט ואשמע.

<שר העבודה, הרווחה והשירותים החברתיים חיים כץ:>
מאה אחוז. זה אני חושב שנכון לעשות ברגע הזה. אחר כך תגיד את מה שאתה רוצה לעשות. ואנחנו ישבנו על המתווה הזה והגענו להסכמות ואמרנו את המתווה השני, כאור, נעשה סדר אחר קצת. קראתי לביטוח הלאומי, אמרתי בואו תכתבו לי את החוק כפי שסוכם, תגדירו את הפעימה השלישית על ידי צוות שיסיים בהצעת החוק של הביטוח הלאומי וזה ישונה. צוות שצריך להיות מנכ"ל הביטוח הלאומי, נציגי האוצר, נציגי הנכים ונציגי משרד העבודה, שיראו איך הם מחלקים את שאר הכסף, כי יכול מאד היה להיות שהיה צריך לעשות את זה כמו שאני. קיבלנו 50 מיליון, באתי לעיוורים, אמרתי להם איך אתם רוצים את הכסף, כי הם כנראה יודעים טוב ממני איך הם רוצים את זה.
ואיך שהם ביקשו, ככה הם יקבלו. אבל מאחר שהכסף לא הגיע אלי, אז עד שזה לא יעבור חקיקה, אני לא יכול לבצע. אם היה מגיע אלי, זה כבר היה מבוצע, ה-50 מיליון, אבל לא הגיע. אז מישהו אמר שהגיע, לא הגיע, זה לא חשוב. זה לא יכול להגיע עד שלא יעבור בחקיקה חוק התקציב או חוק אחר, אני לא יודע. הכסף לא יכול להגיע. 

בא תזכיר ובחוק אנחנו מכניסים שלקראת הפעימה השלישית, שאמורה להיות בינואר 2020, צריך להקים צוות שיסיים את עבודתו עד מרס 2019, יעביר את ההחלטות וממשלת ישראל צריכה לקבל החלטה על הדרך, עד יוני 2019. בחוק כתוב תאריכים אחרים, שיקולים שנמצאים, ממי הקדמתי אותם, כי אני רוצה שהממשלה הזאת תהיה בתוך מסגרת שתוכל ליישם את החוק הזה. אז במתווה של הביטוח הלאומי שכתוב, זה לא במתווה הממשלתי. במתווה הממשלתי יש כמעט הכל. אני לא מבין למה הם התעקשו על סעיף של 4 מיליארד ודיברו ודיברו, כשאני רואה אותו גם בפנים. נכון שהוא ב-50 מיליון פחות, אבל בסדר, נתקן את זה פה.

התכנית הראשונית היא כזאת: באחד בינואר 2018, מהתחולה של האחד בינואר 2018, הדיס ריגארד יעלה ל-3,400 שקלים, מ-2,805. יהנו מזה 31,767 נכים. ייפגעו מזה שאנחנו לא מעלים ל-4,000 – 4,241 נכים ייפגעו. 

<קריאה:>
למה לא מעלים להם?

<שר העבודה, הרווחה והשירותים החברתיים חיים כץ:>
כי זה הכסף שידענו להביא. אני מקווה שבחלוקה האחרת אנחנו נדע להביא יותר. הקצבה תעלה ב - - -

<שמחה בניטה:>
אפשר להבין מה זה ייפגעו?

<היו"ר אלי אלאלוף:>
לא, השאלות בסוף. בבקשה, סליחה. 

<שר העבודה, הרווחה והשירותים החברתיים חיים כץ:>
הקצבה תעלה באחד בינואר ב-340 שקלים. השר"ם יעלה ב-200 שקלים. אזרחים ותיקים יקבלו 170 שקלים, פה ושם זה כבר לא חשוב. ילד נכה 50 מיליון שקלים. אני לא מתייחס פה לעיוורים, זה מחוץ לחוק הזה. הם יקבלו את שלהם. 

סך הכל העלות 2,141,000,000 שקלים. באחד ביולי הקצבה תעלה ל-501 שקלים. הקצבה לאזרחים ותיקים תעלה ל-251 שקלים. הדיס ריגארד יעלה ל-3,500 שקלים. בינואר 2012 ההצמדה לשכר הממוצע במשק תיכנס לפועל. יעשו התאמות על כל התקופה ומאותו תאריך ואילך ההצמדה למדד נמחקת וקבצת הנכים הופכת להיות צמודה לשכר הממוצע במשק. 

הפעימות השלישית והרביעית אמורות להיות בינואר 2020 ובינואר 2021. בינואר 2020 הפעימה תהיה כפי שצוות של הנכים, יחד עם המשרדים, אבל עם השפעה גדולה של הנכים, שהם כנראה יודעים יותר טוב מאיתנו מה הם צריכים, יישבו בצוות ויקבעו. וכפי שהצגתי, הם יקבעו גם את הפעימה של שנת 2021, כשהתקציב הכולל של כל המתווה הזה צריך להיות לפחות 4.2 מיליארד שקלים. 

אני מקווה שבדרך נעלה את הסכום הכולל הזה, כי ניתן לעשות את זה וצריך לעשות את זה. כי המטרה שלי כמו של אילן גילאון. בדיוק. להביא את מה שהוא הציע בהצעת החוק. שכר מינימום לנכים, כי זאת הדרך. כי אמר את זה מיקי רוזנטל על הבמה, אני מקבל - - -
<שמחה בניטה:>
ב-340 שקלים אתה - - -

<שר העבודה, הרווחה והשירותים החברתיים חיים כץ:>
הוא לא מקבל - - -, והתרופות עולות לי יותר. הוא אמר את זה כנראה יותר טוב ממה שאני אמרתי. כנראה שהוא אמר את זה יותר טוב. 

זה מה שאנחנו ידענו להביא. היום בערב כנראה שתהיה פגישה אצל שר האוצר, אם נביא יותר. מאחר שהמגמה שלנו להעביר את זה הצעה ראשונה, עד יום שני - - - 

<שמחה בניטה:>
אבל 340 - - -
<שר העבודה, הרווחה והשירותים החברתיים חיים כץ:>
סליחה שמחה.

<שמחה בניטה:>
חיים, אתה שומע את עצמך? 340?

<שר העבודה, הרווחה והשירותים החברתיים חיים כץ:>
סליחה, שמחה. אמרתי שה-340 עולה ל-501 שקלים. באחד ביולי 501 ועם התוספת לשר"ם 701. 

<היו"ר אלי אלאלוף:>
חברה, חברה, עוד לא קיבלתם רשות דיבור.

<שר העבודה, הרווחה והשירותים החברתיים חיים כץ:>
תיכף האוצר יענה יותר טוב. 

<שמחה בניטה:>
בשנת 2019 אין לך פעימה. 

<היו"ר אלי אלאלוף:>
בבקשה. סיימת, אדוני השר? 

<שר העבודה, הרווחה והשירותים החברתיים חיים כץ:>
בשנת 2019 אין לי פעימה כי הבאתי אותה ליולי 2018.

<שמחה בניטה:>
כדי שייחשב שנתת כסף.

<היו"ר אלי אלאלוף:>
אוקיי, תרשו לי.

<שמחה בניטה:>
אני רוצה ל - - -

<היו"ר אלי אלאלוף:>
לא, רגע. 

<שר העבודה, הרווחה והשירותים החברתיים חיים כץ:>
אוקיי, אני בגדול סיימתי להגיד את מה שהיה לי להגיד. אם אני אצטרך להגיד פה עוד כמה דברים, אני אגיד אותם, אבל אני רוצה להגיד משפט אחד לאילן גילאון.

אני דיברתי איתו במליאה. הוא אמר לי אני רוצה להתחיל. אני רוצה לקבוע, אני רוצה להתחיל. גם אני כמוהו, אולי הוא צריך את זה להשתמש ואני לא, אבל אני כמוהו רוצה ללכת למסע הזה. ואני רוצה להביא תוצאה, כי אני חושב שאני כמעט השר היחידי, להוציא את שר האוצר, שאני נכנס למלחמה הזאת. כי אף אחד לא היה. גם חלק ממחוקקי החוקים לא היו שם. כי אני, אני הלכתי למלחמה עם שר האוצר ועם ראש הממשלה ועם אנה ועם כולם. אני שלא הוזמנתי. אני שלא הוזמנתי בכלל למשחק הראשוני. 

<שמחה בניטה:>
אבל אני רוצה להגיד לך - - -

<שר העבודה, הרווחה והשירותים החברתיים חיים כץ:>
כי אני חושב שמגיע לכם. 

<היו"ר אלי אלאלוף:>
שמחה, יש לך הרבה מה להגיד, אל תעבירי בטיפות, טיפות. תני לסיים, תקבלי את רשות הדיבור. בבקשה.
<שר העבודה, הרווחה והשירותים החברתיים חיים כץ:>
מאה אחוז, תודה.
<היו"ר אלי אלאלוף:>
תודה. אבי ניסנקורן, בבקשה. 

<אבי ניסנקורן:>
אז אני אדבר בקצרה, כי חיים כבר הרחיב. אנחנו הגענו לסיכום של 4.2 מיליארד שקלים. זה צריך להשתקף בחקיקה ואני מצפה שמשרד האוצר לא יברח מזה. אנחנו הגענו גם לסיכום של הצמדה לשכר הממוצע במשק וזה צריך להשתקף בחקיקה ואני מצפה שהאוצר לא יברח מזה.
<שר העבודה, הרווחה והשירותים החברתיים חיים כץ:>
זה הסעיף הראשון במתווה, הצמדה לשכר הממוצע במשק.

<אילן גילאון (מרצ):>
זה כתוב בחוק? זה צריך להיות כתוב בחוק.

<שר העבודה, הרווחה והשירותים החברתיים חיים כץ:>
סעיף א', בחוק. במתווה של החוק, לא בדיבורים ולא בדברי הסבר, ואם לא אני לא שם, אילן. 
<היו"ר אלי אלאלוף:>
טוב, חברים. יש לנו מגבלת זמן. ביקשתי מיושב ראש הכנסת לאפשר לנו להאריך את הדיון, הוא מבקש לסגור בשעה 11 בדיוק. אז אל תבזבזו זמן על הערות ביניים. בבקשה אבי, אתה יכול לסיים.

<אבי ניסנקורן:>
אני רק התחלתי, אתה יודע.

<היו"ר אלי אלאלוף:>
בבקשה. אני לא אמרתי מתי לסיים. אני סומך על שיקול הדעת שלך.

<אבי ניסנקורן:>
בחלוקה הפנימית אני חושב שהחלוקה הפנימית זה באמת עניין של החלטה של שר העבודה והרווחה ביחד עם כל האחרים, אבל אני לא חושב ש - - -

<שר העבודה, הרווחה והשירותים החברתיים חיים כץ:>
לא השאירו לי מקום להחלטה, כי חילקו את זה לפני. 

<אבי ניסנקורן:>
שנייה, חיים תשמע, לא הפרעתי לך. אתה דיברת. בחלוקה הפנימית, להתייחס לאזרחים הוותיקים שהוחלט לתת להם בתוך החלוקה הפנימית, זה באמת עניין של צדק חלוקתי, שאני לא חושב שאני צריך וראוי שאני אתערב. 

הדיס ריגארד, אני חושב שיש לו יתרון של עידוד לצאת לעבודה ולכן הוא חשוב. והחשיבות של הדיס ריגארד, מעבר למספרים שהיום יכולים להנות מזה, זה איזה שהוא מסר קדימה. ולכן אני חושב שצריך בפעימות, גם עם עכשיו לא נצליח להעלות את זה לסכומים שאני חשבתי שצריך להעלות אותם, אז בפעימות הבאות כן להתייחס לדיס ריגארד ולאפשרות להעלאה נוספת. יש לזה יתרון גדול מאד במסר לציבור, במסר משקי, במסר לחברה הישראלית. אז אלה בעצם ההערות שלי.
ההערות שלי, אחת, 4.2 מיליארד התחייבות, צריך לראות את זה ולא בהתחייבות שאחר כך לא מחזיקות מים. 

<שר העבודה, הרווחה והשירותים החברתיים חיים כץ:>
בחקיקה.

<אבי ניסנקורן:>
בחקיקה. אותו דבר שכר ממוצע במשק.

<שר העבודה, הרווחה והשירותים החברתיים חיים כץ:>
בחקיקה.

<אבי ניסנקורן:>
בחקיקה.

<אילן גילאון (מרצ):>
עם הצמדה.

<אבי ניסנקורן:>
ההצמדה והדיס ריגארד במקום באפריל, אם אפשר עכשיו. אני מקווה שאפשר עכשיו, אבל אם אי אפשר, לבחון בעתיד עדכונים נוספים. יש לזה חשיבות מאד גדולה, אני חושב, לא רק לציבור שיהנה מזה, אלא לכל החברה הישראלית. תודה.

<היו"ר אלי אלאלוף:>
תודה. חברי הכנסת רוצים להתייחס? 
<מיקי רוזנטל (המחנה הציוני):>
אני אחרי אילן. 
<היו"ר אלי אלאלוף:>
לא, אתה לא קובע את הסדר. היום עם אילן יש לי רגישות יתר. 
<היו"ר אלי אלאלוף:>
לא, לא, אני רוצה להתנצל בפניך. אלאלוף הוא אחד האנשים המשובחים שאני יותר אוהב במקום הזה ואני לא מאשים אותו בשום דבר.
<היו"ר אלי אלאלוף:>
זה הדדי.

<אילן גילאון (מרצ):>
שזה יהיה ברור לגמרי וזה גם פשוט למה אני נסער. ובוודאי ובוודאי שהשר חיים כץ איננו אחראי לדבר הזה. להיפך. אני חושב שלו הדבר היה מתחיל אצלו, היום לא היינו נמצאים בנקודת הזמן שאנחנו נמצאים. אבל מה שקרה כאן במהלך הזמן הזה, אחרי שכל פעם בא ראש הממשלה ואמר זה היה רגע היסטורי, זה היה רגע היסטורי ועוד רגע היסטורי ועוד רגע היסטורי. הייתה תרמית אחת גדולה מהתחלה ועד הסוף. 

קחו למשל את הזקנים, את הקשישים. הרי זו שטות מוחלטת. אתה מצפה כשאתה בא אל הריבון, אל הממשלה שלך, אל השרים שלך, שהם דואגים לך וכאשר אתה מסכם ואני רוצה להחזיר את עצמנו בחזרה לבסיס, הנושא היה קצת הנכות. כדי לדייק את זה עוד יותר, הנושא היה 2,340 שקלים ולא שום סיפור אחר ששמעתם כאן. כלום. הקצבה הייתה ככה, כי מישהו בשנת 2003 דאג שהיא תהיה ככה, כשהצמיד אותה למדד יוקר המחייה. הוא היה שר האוצר אז. קראו לו בנימין נתניהו, שמעתם עליו? בדיוק זה אותו אחד שלפני יומיים היה צריך ללכת ולעדכן לו את השכר בשכר הממוצע במשק, כי הוא נשחק לו. ואם זה לא פרות הבשן, מה זה? 
ולכן יש כאן תרמית גדולה. מה זה העניין הזה של הקשישים, שלא מצאנו אותם? אתם קובעים עם האנשים מה תהיה קצבתם אחרי פשרה על פשרה על פשרה. הראשונה הייתה עסקת ביטן, השנייה הייתה ארלוזורוב, מה שאתם רוצים. אלי, אתה שואל אותי למה אני משתף פעולה? כי אני לא פופוליסט, ותסלח לי על הביטוי וגם אני לא מניאק, ואני צריך לדאוג לאנשים האלה, כי החורף מגיע והם לא יכולים לשאת ולסבול. 

אבל כאשר אתה מגיע בסופו של דבר עם פשרה על פשרה על פשרה, הרי אני בתור אופוזיציה אי לי אפשרות להגיד – אם לא תקבלו את זה אני אפיל את הממשלה. הייתי צריך להצטרף לאוהל מהתחלה. זה היה תפקידי. זה היה נכון לי פוליטית. אתה צריך לראות מה קרה לי אתמול. הנכים באים אלי בטענות, כאילו אני זה שחתך להם את העניין של הקצבה. ואז כאשר הדברים האלה קרו, אתה מבין שאין לך אמון באף אחד. ואני קורא לזה – לא הייתי קונה מהם קלנועית משומשת ואני אומר לכם את האמת ועד הסוף. כאשר העסקה הזאת קרתה, פתאום באתם ואמרתם לנו רגע, אבל יש עוד אוכלוסיות שלא נמצאו בפנים ואני רוצה לדבר על הקצבה שוב. ומי שמקבל אותה שיקבל אותה בהטבה וראה הקשישים, הייתה להם אפשרות על פי חוק ללכת ולקבל את הגבוהה מבין השתיים. לא אם היא 2,342 או 5,300 כפי שרצינו. 
אבל בינתיים, ולמה אני לא מאשים אותך חיים, אני אגיד לך למה. אני יודע שהייתה מלחמת אגו. מה הסימן של מלחמת אגו? כל מי שהביא לעצמו פרופסור, הוא היה בתוך המלחמה הזאת. הנכים לא נספרים. אני אומר לך את האמת, אדוני יושב הראש, הנכים לא נספרים כי הם לא משוואה בשיקול הפוליטי של האנשים כאן, כי מה אומר לעצמו ראש הממשלה? הוא אומר הם ממילא ישכחו ובסופו של דבר הם יעשו את ההכרעה הפוליטית שלהם, מבלי כל קשר למציאות שלהם. זאת האמת.
ולכן בסופו של דבר שום דבר – חיים – אבל אני אומר לך שום דבר שאיננו כתוב, כי אני לא מאמין לכם – שאיננו כתוב בחוק, כמו שאומר אבי, שאיננו כתוב בחוק – מה התחולה של הקצבאות, מתי ה יא קורית, כל הסכום, ההצמדה והדיס ריגארד. למה לא תבינו פעם אחת ולתמיד? אנשים לא יוצאים לעבודה לא כי הם מקבלים את הקצבה, כי הם מאבדים אותה אם הם לא יוצאים לעבודה. כי הם יודעים שאם הם ייצאו לעבודה הם מאבדים אותה. לכן אם היינו צריכים לעשות משהו, היינו צריכים לעשות משהו הרבה יותר מרחיק לכת. לזרוק לעזאזל את כל ה- - - ולתת לאנשים לעבוד ולתת להם מקפצה להגיע יותר קדימה ואחרי זה לקחת להם מיסים. 

<נורית קורן (הליכוד):>
אבל רגע, רגע, כבוד השר, זה נכנס פה, נכון?

<שר העבודה, הרווחה והשירותים החברתיים חיים כץ:>
אילן, אילן, לפני שאתה צועק. 

<אילן גילאון (מרצ):>
אני צועק.

<שר העבודה, הרווחה והשירותים החברתיים חיים כץ:>
בוא, אני רוצה להקריא לך - - -

<נורית קורן (הליכוד):>
חוק לרון נכנס פה?

<שר העבודה, הרווחה והשירותים החברתיים חיים כץ:>
עם כל שקל - - -

<אילן גילאון (מרצ):>
את תזכיר החוק אני רוצה.

<שר העבודה, הרווחה והשירותים החברתיים חיים כץ:>
כן, הצעת החוק. 

<אילן גילאון (מרצ):>
אני לא מצאתי לא את ההצמדה ולא את ה-4.2.

<נורית קורן (הליכוד):>
באיזה סעיף?

<אילן גילאון (מרצ):>
אני לא יודע איפה. אתה מצאת?

<שר העבודה, הרווחה והשירותים החברתיים חיים כץ:>
אני כתבתי את זה. 

<אילן גילאון (מרצ):>
אני קיבלתי אתמול מסמך שלא היה - - -

<היו"ר אלי אלאלוף:>
אילן - - -

<שר העבודה, הרווחה והשירותים החברתיים חיים כץ:>
אילן, אני כתבתי. הביטוח הלאומי כתב ו - - -
<היו"ר אלי אלאלוף:>
תרשה לי - - -

<אילן גילאון (מרצ):>
אתה יודע מה? אני הולך איתך ההיפך. בוא, אני אומר מה צריך להיות כדי שפה יקדמו את זה לקריאה ראשונה.

<שר העבודה, הרווחה והשירותים החברתיים חיים כץ:>
מאה אחוז.

<אילן גילאון (מרצ):>
לא 2.1, לא כלום.

<היו"ר אלי אלאלוף:>
אילן, אתה יכול לפנות - - -

<אילן גילאון (מרצ):>
ולא 3,600.

<שר העבודה, הרווחה והשירותים החברתיים חיים כץ:>
אני - - -

<היו"ר אלי אלאלוף:>
לא, לא, עם כל הכבוד אדוני השר, אתה כבר מזמן לא יושב ראש ועדה. 

<שר העבודה, הרווחה והשירותים החברתיים חיים כץ:>
זה נכון.

<היו"ר אלי אלאלוף:>
אני יושב ראש הוועדה. תסיים את דבריך. 

<אילן גילאון (מרצ):>
הוא רוצה שאני אסיים.

<היו"ר אלי אלאלוף:>
לא, לא, אני רוצה רק שיהיה ברור, חלק מהדברים שאמר השר לא מדויקים בלשון המעטה. 

<שר העבודה, הרווחה והשירותים החברתיים חיים כץ:>
למה?

<היו"ר אלי אלאלוף:>
ככה. אני אומר לך. 

<שר העבודה, הרווחה והשירותים החברתיים חיים כץ:>
למה?

<היו"ר אלי אלאלוף:>
אני אבוא ואגיד את האמת. וכולנו מתחילים לדפוק על השולחן לגמור בדיונים. 

<שר העבודה, הרווחה והשירותים החברתיים חיים כץ:>
תגיד - - -

<אילן גילאון (מרצ):>
אני רוצה לסיים.

<היו"ר אלי אלאלוף:>
אני רוצה להגיד בצורה חד משמעית, כשלא הגעת לפגישה עם שר האוצר, שר האוצר אמר אני הבטחתי 2.148, או 2.141 - - -

<שר העבודה, הרווחה והשירותים החברתיים חיים כץ:>
כן, זה נכון.

<היו"ר אלי אלאלוף:>
העמדתי אותם לרשות שר העבודה והרווחה, שיעשה עם זה מה שהוא רוצה. 

<שר העבודה, הרווחה והשירותים החברתיים חיים כץ:>
אבל הוא לא דיבר איתי בכלל. 

<היו"ר אלי אלאלוף:>
אוקיי. אבל אתה מצטט. 

<קריאה:>
אתה לא הגעת לפגישה. אתה כבר מתחיל - - -

<שר העבודה, הרווחה והשירותים החברתיים חיים כץ:>
הוא לא העמיד. הוא אמר לך. תקשיב - - -

<היו"ר אלי אלאלוף:>
אבל אתה לא באת לפגישה. אם אתה לא באת לפגישה, למה לא באת לפגישה? אנחנו באנו מחיפה, מבאר שבע. 

<שר העבודה, הרווחה והשירותים החברתיים חיים כץ:>
אתה יודע למה לא באתי?

<מיכל רוזין (מרצ):>
זה נשמע שאתם גוררים את כל הנכים לטיפול הזוגי שלכם, חיים. 

<היו"ר אלי אלאלוף:>
תרשו לי, תרשו לי. לא חשוב. 

<שר העבודה, הרווחה והשירותים החברתיים חיים כץ:>
כי כתבת החלטת ממשלה שלא תואמת לסיכום.

<אילן גילאון (מרצ):>
אני אשמח לדבר.

<היו"ר אלי אלאלוף:>
אני רוצה - - -

<שר העבודה, הרווחה והשירותים החברתיים חיים כץ:>
בשביל זה לא באתי לפגישה.

<היו"ר אלי אלאלוף:>
ברשותך, חיים. אני לא רוצה שנהפוך את הדיון הזה למלחמה בין יהודים. יש לנו מספיק. אני חושב ואמרת את זה אתה בעצמך בסיכום הדברים, אני רוצה שנצא מפה עם הצעת חוק ולנו חברי הכנסת יש זכות - - -

<קריאה:>
אבל לא בצורה הזאת.

<היו"ר אלי אלאלוף:>
רגע, רגע, חברה, תרשו לי. לחפש מלחמות, אין בעיה, אפשר. כל שנייה וחצי במדינה שלנו אנחנו מומחים במלחמות, רצויות ולא רצויות. כרגע זה לא רצוי. רצוי שנשתף פעולה ואני אומר - - -

<קריאה:>
 - - -

<היו"ר אלי אלאלוף:>
רגע, אל תפריע לי. אל תפריע לי. אני לא אפריע לך, אני מבטיח שתקבל את רשות הדיבור. אנחנו כחברי כנסת יש לנו גם את הסמכות לקבל, לתקן ולדחות. וכשאנחנו נעבור סעיף-סעיף, אנחנו נצביע אם צריך על כל סעיף כדי שנסכים או לא נסכים. אנחנו לא חותמת גומי של אף אחד. יש פה מהלך אדיר. לא במקרה אמר אותם אבי ניסנקורן. התחייבות ממשלתית ל-4.2 מיליארד שקלים, חברים, תחשבו על המספר. אל תשכחו אותו.

<קריאה:>
זה מספר קטן. זה מעט.

<היו"ר אלי אלאלוף:>
שנית, לפעימה הראשונה 2.141. אל תשכחו את המספר האדיר הזה, שהוא רחוק מהמספר הראשוני של 1.2. 

<נורית קורן (הליכוד):>
נכון.

<היו"ר אלי אלאלוף:>
אז תדעו את זה. לא שום דגר אחר. וזה לא מספיק ואני מסכים איתכם, אבל יש מציאות פוליטית, כלכלית, חברתית. אתם לא בנים יחידים במצוקה במדינה שלנו, לצערנו. 
<קריאה:>
ש-1,300 שקלים זה הרבה?

<היו"ר אלי אלאלוף:>
עוד לא אמרתי. אני עוד לא יודע. אתה יודע דברים שאני לא יודע. אני רוצה להגיד לכם, חברים, תנו לנו להתחיל - - -

<קריאה:>
1,300 שקלים - - -

<קריאה:>
לעומת 5,000 שקלים בשנייה אחת. 

<היו"ר אלי אלאלוף:>
אני מציע שבני הזוג ביחד לא, וגם לא אחד אחד ללא אישור. תקבלו אישור, תדברו. עכשיו אני רוצה להגיד. אנחנו ניגש בצורה עניינית לדיון - - -

<אילן גילאון (מרצ):>
אדוני, אני רוצה לסיים את דברי.

<היו"ר אלי אלאלוף:>
אני רוצה בצורה עניינית לדיון. חברי, חברי הכנסת, יש לכם סמכויות. לא ביקשנו מכם לוותר עליהן. כשניכנס לדיון, לתזכיר, על בסיס התזכיר הממשלתי, אחרי מיזוג ההצעות הפרטיות השונות, אנחנו נוכל גם לתקן. ואני מכיר, אני מרשה להגיד בשמחה, אני מכיר את שר האוצר. הרגישות החברתית שלו זה לא בהזמנה, זה החלק המהותי של חייו. כל מי שחושב שהוא יושב על כסף שהוא רוצה לחלק לאיזה מישהו טייקוני, הוא יודע שזה לא קורה. אם יש לו גרוש אחד יותר, הוא ירוץ לחפש איזה מצוקה לתקן.

אז אני מבקש שלא נשכח את זה ואני לא מתבייש להגיד שאני חבר שלו, חבר סיעתו, חבר מפלגתו, מה שתגידו ותתחשבו בזה. כמו שאני אמרתי על חיים כץ. הוא נלחם - לא חשוב היה - לא היה בישיבה - נלחם כמו אריה כדי לתקן את העיוות הזה של קצבאות הנכים. אז בואו לא ננסה לסכסך ביניהם, זה לא ילך.

<שר העבודה, הרווחה והשירותים החברתיים חיים כץ:>
לא, לא ילך.

<נורית קורן (הליכוד):>
לא, אנחנו חייבים את כולם פה.

<היו"ר אלי אלאלוף:>
לא ילך. אז אני מציע שבאמת נחזור לעניין, לדיון. אילן, תסיים את דבריך.

<אילן גילאון (מרצ):>
תודה רבה.

<שמחה בניטה:>
מה אנחנו יכולים?

<היו"ר אלי אלאלוף:>
זה הפררוגטיבה להתחיל בחברי הכנסת. אני אשמח שיוותרו ויעבירו.

<קריאה:>
נשמח שישמעו אותנו גם.

<אילן גילאון (מרצ):>
אני רוצה לסיים את דברי, ברשותכם, כי זאת נקודה חשובה. זה לא מלחמת השחרור של הנכים. זה מלחמת השחרור של כל מי שמופלה כאן והוא קורבן לחלוקה מעוותת, לא נכונה, של העושר הלאומי. עוני זה תוצאה של חלוקה לא נכונה של עושר. לא לכמה אתה קורא לעצמך חברתי ואז אתה מונע מבן אדם לעלות לו את הקצבה ומוזיל לו את מכונת המיץ. זו לא הנקודה. אפשר לדעת מה הוא סדר העדיפויות כאן ואתם צריכים לדעת בדיוק בסופו של דבר איך אתם מממשים את הזכויות האלה. 

אני נשבע לכם כאן, לרגע אחד לא אשקוט. הלוואי שיהיה לי יום אחד את הכוח הזה כדי לממש בדיוק את מה שאמרתי, שכל בן אדם תהיה לו את החירות להגיע למטרה שלו מכובד ועצמאי מכל מקום שבו הוא נמצא. אני לא מכיר בדבר הזה – אנשים מוגבלים. כל בני האדם הם מוגבלים, או נשאי מוגבלות, או מוגבלים לפארקים, או יש בסביבתם מוגבלים, או הם רוצים להזדקן להיות מוגבלים. 

אני מצפה מממשלה שלי שלא תרמה אותי. שלא תעשה לי את החשבון, תכפיל בשתיים, תחלק ברגליים ותגיד רגע, יש לך רגל אחת פחות, אני אשלם לך פחות. את זה אני לא מוכן לקבל. זה דו שיח לא של אנשים רציניים. לא של הגונים, של ליסטים. ואנחנו לא מבקשים לא מחלה, אנחנו מבקשים רק בלי דעה קדומה ובהגינות. הגינות זה שם המשחק וזה מה שהיה חסר פה לאורך כל הדרך, עם כל הרצון הטוב של חברי. 

אתם מדברים על סוברניות של הכנסת, שום דבר. עברה כאן הצעת החלטה ברוב של הכנסת. זה לא פגיעה ובעיטה בנכים כי הם לא נחשבים במשוואה, בתחרות האיומה הזאת מי יותר מתנחל – בנט או ביבי. זה הנקודה, אלא זה חשוב בכל העניין הזה שאין לזה שום משמעות. שאין בעיטה רק בנכים. יש גם אי כבוד לדמוקרטיה עצמה ובטח ובטח להגינות ולחלוקה.
ולכן אם ההסכם הזה לא יהיה טבין ותקילין, אותו דבר שהוא היה מתווה של פשרה - - -

<נורית קורן (הליכוד):>
אז זה לא הסכם - - -

<שר העבודה, הרווחה והשירותים החברתיים חיים כץ:>
זה - - -

<אילן גילאון (מרצ):>
עוד פעם אני אומר לך, אני רוצה לראות את זה כתוב, חיים. לא בפה שלך. 

<היו"ר אלי אלאלוף:>
אילן, ברשותך, בוא - - -

<שר העבודה, הרווחה והשירותים החברתיים חיים כץ:>
מביאים את זה הצעת חוק. 

<אילן גילאון (מרצ):>
אז אין שום דבר. 

<נורית קורן (הליכוד):>
אפשר רק לשאול שתי שאלות?

<היו"ר אלי אלאלוף:>
לא, לא. אני רוצה - - -

<אילן גילאון (מרצ):>
ובסופו של דבר תגיע למצב שהקצבה תהיה הבסיס של שכר המינימום, כי זה הבייסיק - - -

<היו"ר אלי אלאלוף:>
אילן ברשותך.

<נורית קורן (הליכוד):>
אדוני יושב הראש, אם אפשר - - -

<היו"ר אלי אלאלוף:>
חברים, אני שואל אתכם חברי הכנסת, יש לי הצעה – לסגור את הישיבה הזאת ולפתוח את הישיבה הבאה, למרות שאנחנו סוגרים אותה בשעה 11:00, כדי לדון בהצעת החוק אחרי שנמזג לתוך המתווה הממשלתי את ההצעות הפרטיות.

האם זה מקובל עליכם?

<נורית קורן (הליכוד):>
כן, כן. אני רק - - -

<היו"ר אלי אלאלוף:>
זה אומר שאנחנו מיד נכנסים לחלק הטכני של מיזוג ושל התחלת קריאת ההצעה. 

<יעקב אשר (יהדות התורה):>
זה הכי חשוב. 

<נורית קורן (הליכוד):>
אפשר רק שתי שאלות?

<היו"ר אלי אלאלוף:>
מי מחברי הכנסת בעד ההמלצה שלי? 

<נורית קורן (הליכוד):>
אני בעד.

הצבעה

בעד – רוב
נגד – מיעוט
נמנעים – אין





ההצעה של היו"ר אלי אלאלוף נתקבלה.
<היו"ר אלי אלאלוף:>
אוקיי, אז אני ברשותכם - - -

<נורית קורן (הליכוד):>
אדוני יושב הראש, אני רוצה לשאול רק שתי שאלות.

<היו"ר אלי אלאלוף:>
אם רוצים להתקדם מעשית, אז אני מודיע הישיבה הראשונה נעולה. 

<הישיבה ננעלה בשעה 10:15.>

